Sprunga hefur myndast í fjöregg okkar Skagamanna -segir Vilhjálmur Birgisson , formaður VLFA um sumarlokanir HB Granda á Akranesi Frystihús HB-Granda á Akranesi verður lokað næstu fimm vikurnar . Svo löng sumarlokun hefur ekki átt sér stað áður í frystihúsi fyrirtækisins og t.d var ekkert lokað í fyrrasumar . Ljóst er að lokun af þessari stærðargráðu hefur mikil áhrif fyrir fjölmargt skólafólk sem haft hefur sumarvinnu við fiskvinnslu á Akranesi á liðnum sumrum . “ Samdráttur HB-Granda hér á Akranesi virðist ætla að halda áfram jafnt og þétt sé tekið mið af því sem verið hefur að gerast á liðnum misserum . Nú er staðan þannig að stór hluti starfsmanna síldarbræðslunnar hefur látið af störfum vegna verulegs tekjusamdráttar . Víkingur AK 100 liggur bundinn við bryggju og alls óvisst er um framtíð skipsins , allflestir skipverjar hafa horfið til annarra starfa . Eins og flestir vita var skuttogaranum Haraldi Böðvarssyni lagt fyrir nokkrum árum og við það töpuðust einnig störf , ” segir Vilhjálmur Birgisson , formaður VLFA meðal annars á heimasíðu félagsins . Í pistli sínum segir Vilhjálmur ennfremur : “ Allir æðstu stjórnendur HB-Granda hér á Akranesi hafa látið af störfum , annað hvort verið sagt upp eða þeir sagt starfi sínu lausu . Nægir þar að nefna menn eins og Harald Sturlaugsson , Sturlaug Sturlaugsson sem var ráðinn forstjóri HB-Granda við sameiningu og Guðmund Pál Jónsson sem gegndi starfi starfmannastjóra í áratugi hjá Haraldi Böðvarssyni . Með öðrum orðum hafa allir æðstu stjórnendur Haraldar Böðvarssonar látið af störfum eftir að fyrirtækið sameinaðist Granda . Staðan er því þannig núna að við Skagamenn eigum engan talsmann lengur hjá HB-Granda . Er það að mati formanns félagsins mjög slæmt , ” segir Vilhjálmur . Að lokum segir Vilhjálmur : “ Við Skagamenn verðum að standa einarðir vörð um þau störf sem eftir eru , einfaldlega vegna þess að HB hefur verið fjöregg okkar Akurnesinga í marga áratugi . Núna bendir allt til þess að sprunga hafi myndast í fjöregg okkar Skagamanna . ”